„Super Smash Bros. Brawl" kovos scena, iš kairės: Samus, Kirby, Zelda ir Pikachu. Serijos žaidimuose priešininkai nugalimi išstumiant juos iš žaidimo lauko erdvės. Kovų aplinka imituoja daugelio „Nintendo" leidžiamų žaidimų aplinką. Kovų metu į erdvę „krenta" įvairių objektų (bombų, atstatomųjų porcijų, ginklų ir pan.), kuriuos trumpam galima panaudoti prieš priešininkus ar sustiprinti savo veikėją.
**Super Smash Bros.** (pilniau *Super Smash Brothers*, išvertus „Super mušeikos broliai") – muštynių ir kovų kompiuterinių žaidimų serija, leidžiama Japonijos „Nintendo" kompanijos.

Apie žaidimus
-------------

Pirmasis „Super Smash Bros." žaidimas išleistas 1999 m. „Nintendo 64" platformai. Serijos kūrėju laikomas Masahiro Sakurai, kuris sukūrė Kirby personažą ir tuo metu dirbo „HAL Laboratory" studijoje. Vėliau Masahiro Sakurai įkūrė „Sora Ltd." studiją, kurioje dirbo ties sekančiais „Super Smash Bros." žaidimais.

Serijos žaidimuose žaidėjai gali valdyti „Nintendo" leidžiamų žaidimų herojus (pvz. Mario, Luigi, Donkey Kong, Kirby, Samus, Yoshi, Link ir kt.). Su kiekvienu nauju žaidimu valdomų veikėjų daugėjo, jų kovos funkcijų įvairėjo. 2008 m. žaidime „Super Smash Bros. Brawl" pasirodė populiarių kitų žaidimų kūrėjų veikėjų: Solid Snake (sukurtas „Konami"), Sonic the Hedgehog („Sega"). 2014 m. žaidimuose įtraukti Pac-Man („Bandai Namco"), Mega Man ir Ryu („Capcom"), 

Žaidimų herojai pasižymi labai įvairiomis kovotojų savybėmis. Kovojama įvairiausiais būdais, ne vien muštynėmis, šaudymu ar kardais. Kovų esmė − išstumti priešininką iš žaidimų erdvės, kad jis negalėtų į ją grįžti. Žaidimuose nėra tradicinių muštynių žaidimams herojų „sveikatos" metrų − užuot sužeidus, nuo smūgių mažėja herojų atsparumas ir vis sekančio sėkmingo smūgio metu priešininką galima vis lengviau pastumti. Atsparumo mažėjimą rodo didėjantis veikėjo procentų „metras": nuo 0 iki 999%. Paprastai, vienos kovos metu veikėjas turi kelias galimybes būti išstumtas ir tęsti kovą su pradiniu 0% rodikliu.

„Super Smash Bros." žaidimus galima žaisti 2-4 žaidėjams vienu metu su viena žaidimų konsole matant vaizdą viename ekrane ir turint atskirus žaidimo pultelius. „Nintendo Wii U" žaidimo versijoje gali dalyvauti iki 8 žaidėjų. Nuo 2008 m. „Super Smash Bros. Brawl" žaidimo galimos interneto tarptinklinės muštynės. Žaidimuose, be tiesioginių kovų, yra įvairių papildomų kovų scenarijų: pagal laiką, trofėjų rinkimo, vieno žaidėjo misijos prieš AI valdomus priešininkus ir pan. „Super Smash Bros." žaidimai yra vieni populiariausių „Nintendo" žaidimų konsolėms.

Žaidimų serija
--------------

„Super Smash Bros." žaidimai:

| Pavadinimas | Išleidimo metai | Kūrėjai | Platforma | Išplatintų kopijų skaičius, mln. vnt. |
| --- | --- | --- | --- | --- |
| „Super Smash Bros." | 1999 | „HAL Laboratory" | „Nintendo 64" | 5,55  |
| „Super Smash Bros. Melee" | 2001 | „HAL Laboratory" | „GameCube" | 7,07  |
| „Super Smash Bros. Brawl" | 2008 | „Game Arts", „Sora" | „Nintendo Wii" | 12,93  |
| „Super Smash Bros. for Nintendo 3DS" | 2014 | „Bandai Namco", „Sora" | „Nintendo 3DS" | 8,12\* |
| „Super Smash Bros. for Wii U" | 2014 | „Bandai Namco", „Sora" | „Nintendo Wii U" | 4,80\* |
| „Super Smash Bros. Ultimate" | 2018 | „Bandai Namco", „Sora" | „Nintendo Switch" |  |

Pastaba. \* − 2016 m. I ketvirčio duomenys, dar parduodama rinkoje, skaičiai gali ženkliai pasikeisti.

Išnašos
-------

1. ↑  gamespot.com
2. ↑  gchartz.com
3. ↑  vgchartz.com
4. ↑  nintendo.co.jp
5. ↑  nintendo.co.jp, p. 4
6. ↑  nintendo.co.jp, p. 4

Nuorodos
--------

* „Super Smash Bros." oficiali svetainė
* mobygames.com
* smashbros-miiverse.com